VEGA præsenterer

**VEGA’s New Crush – Få musikalsk hjertebanken til efteråret**

**​***Onsdag d. 26. september præsenterer VEGA for femte gang de nye, internationale navne, som kommer til at præge næste års koncertplakater og festivalscener.*

Hvis du vil have et snapshot af, hvad der pt. sker på den internationale musikscene, så skal du stå foran scenen i Lille VEGA den 26. september. Her får du et eksklusivt koncertudvalg af de fire navne, som fylder festivalplakaterne i udlandet og som musikblogs har travlt med at skrive om. Vi crusher på disse fire navne:

**Men I Trust – blødt univers anført af afslappede melodier**
[Men I Trust](https://www.facebook.com/menitrust/) besnærer lytteren med deres bløde univers fyldt med afslappede melodier og simple rytmer, som både får dig til at vippe med foden og boppe hovedet i takt til beatet. Bandet har ikke udgivet et fuldlængde album siden 2015, men har drypvis udgivet syv singler siden da, hvoraf sidste års ”[Tailwhip](https://www.youtube.com/watch?v=9IZKcb3LndA)” blev valgt som årets sang af musikbloggen Gorilla vs. Bear.

**Yazmin Lacey – bølgende og intim neo-soul**Jazzede soultoner bølger fra [Yazmin Lacey](https://www.facebook.com/YazminLaceyMusic/) på ep’en *Black Moon* (2017), som er indspillet i et midlertidigt hjemmestudie, og intimiteten fornægter sig ikke i de seks sange. De to nye singler ”Something My Heart Trusts” samt ”[90 Degrees](https://www.youtube.com/watch?v=9Z5bANcYWAE)” er udkommet i år. Yazmin Lacey indspiller og producerer selv al musikken sammen med sit band.

**Nadia Nair – melankolsk og umiddelbar pop fra Robyns ”lillesøster”**Svenske [Nadia Nair](https://www.facebook.com/Nadianairmusic/) udfordrer den gængse musikskabelon med sit helt eget særegne take på pop. Hendes musik er blevet udråbt som det mest interessante pop fra Sverige siden Robyn. Hendes debutalbum, *Beautiful Poetry*, udkom i 2016, og den nye single ”[K](https://www.youtube.com/watch?v=uooZ3XhT_Og)” er lige landet som forløber for en ny plade. Nairs smukke vokal hyldes i voluminøse lag af rå melankoli på ”K”, der er kompromisløst umiddelbar.

**Slenderbodies – luftig indiepop kruser gennem R&B og soul-strejf**

Snørklede og luftige guitarer lægger bunden i [Slenderbodies](https://www.facebook.com/Slenderbodies/)’ indiepop-univers. De to amerikaner leger også med R&B og soul-strejf i deres krusende vokaltoppe. I januar udgav de ep’en *Fabulist Extended*, der føjede nye sange til ep’en *Fabulist* fra 2017. Den sidstnævnte ep indeholder Spotify-hittet ”[Anemone](https://www.youtube.com/watch?v=z3TkNmEVd-0)”, som duoen har haft med på setlisten, da de spillede support for Mura Masa og Passion Pit.

**Fakta om koncertaftenen:**
VEGAs New Crush vol. 5

Line-up: Men I Trust, Yazmin Lacey, Nadia Nair og Slenderbodies

Onsdag 26. september kl. 19.30

Lille VEGA, Enghavevej 40, 1674 Kbh. V
150 kr. + gebyr

Billetsalget starter i dag via vega.dk og Ticketmaster.